
                                                  AVIZ

      asupra  propunerii legislative de  modificare  şi completare a Legii nr.188/1999 privind Statutul funcţionarilor publici
               În conformitate cu prevederile art. 95  din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă de   modificare şi completare a Legii nr.188/1999 privind Statutul funcţionarilor publici, trimisă cu adresa nr.Pl.x 591 din 18 septembrie 2007, înregistrată cu nr. 31/981 din 19 septembrie 2007.
              Senatul, în calitate de primă Cameră sesizată, a respins propunerea legislativă, în şedinţa din 10 septembrie 2007.
    În conformitate cu dispoziţiile art.75 din Constituţia României, republicată şi ale art.92 alin. (9) din Regulamentul Camerei Deputaţilor, republicat, Camera Deputaţilor este Cameră decizională . 

             Potrivit prevederilor art. 61 din Regulamentul Camerei Deputaţilor, republicat, Comisia a dezbătut propunerea legislativă  menţionată mai sus, în şedinţa din  4 octombrie 2007.


     Membrii comisiei au examinat propunerea legislativă supusă avizării, expunerea de motive, punctul de vedere al Guvernului,  transmis cu adresa nr.880/20.04.2007, prin care nu susţine adoptarea iniţiativei legislative  şi avizul favorabil al Consiliului Legislativ nr.401 din 26.03. 2007.
                 Membrii Comisiei juridice, cu prilejul dezbaterilor, au constatat că iniţiativa legislativă are ca obiect de reglementare modificarea art.37 din Legea nr.188/1999 privind Statutul funcţionarilor publici, republicată, cu modificările şi completările ulterioare, în sensul ca funcţionarii  publici să beneficieze de pensia de serviciu calculată conform prevederilor art.82 din Legea nr.303/2004 privind Statutul judecătorilor şi procurorilor.De asemenea, s-a constatat că, iniţiativa legislativă,  dacă ar fi adoptată în forma propusă, ar crea o discriminare în raport cu alte categorii de asiguraţi ai sistemului public de pensii sau de funcţionari publici, încălcând unul dintre principiile fundamentale consacrate de Constituţie, respectiv cel al egalităţii de tratament. Aceste prevederi, prevăzute, de altfel şi de art.2 lit.b) din Legea nr.19/2000 privind sistemul public de pensii şi alte drepturi de asigurări sociale, cu modificările şi completările ulterioare,  asigură tuturor participanţilor la sistemul public, contribuabili şi beneficiari, un tratament nediscriminatoriu în ceea ce priveşte drepturile şi obligaţiile prevăzute de lege. Totodată, sistemul de pensii publice se fundamentează şi pe principiul  contributivităţii, consacrat de art.2 lit.e) din Legea nr.19/2000, potrivit căruia „fondurile de asigurări sociale se constituie pe  baza contribuţiilor datorate de persoanele fizice şi juridice, participante la sistemul public, drepturile de asigurări sociale cuvenindu-se pe temeiul contribuţiilor de asigurări sociale plătite”. 
                  S-a  reţinut, de asemenea şi faptul că, raportarea cuantumului pensiei funcţionarilor publici la cel stabilit potrivit Legii nr.303/2004 privind statutul magistraţilor, apare ca inoportună, întrucât, pe de o parte, aceasta defineşte clar categoria de personal de specialitate juridică asimilată magistraţilor, iar activitatea funcţionarilor publici este diferită de cea a magistraţilor, neavând legătură cu funcţionarea justiţiei, iar pe de altă parte, Legea nr.188/1999, republicată, este ea însăşi o lege organică, astfel încât raportarea textului legii la un alt act normativ conduce la nerespectarea  normelor de tehnică legisaltivă.
                  În urma dezbaterilor Comisia, în unanimitate, a hotărât avizarea negativă a propunerii legislative .

În raport de obiectul şi conţinutul său, propunerea legislativă face parte din categoria legilor organice.

